62007TO0215(01)
ESIMESE ASTME KOHTU MÄÄRUS (kolmas koda)
13. detsember 2007 (
*1
)
Kohtuasjas T-215/07,
Beniamino Donnici, elukoht Castrolibero (Itaalia), esindajad: advokaadid M. Sanino, G. M. Roberti, I. Perego ja P. Salvatore,
hageja,
versus
Euroopa Parlament, esindajad H. Krück, N. Lorenz ja L. Visaggio,
kostja,
mille ese on nõue tühistada Euroopa Parlamendi 24. mai 2007. aasta otsus Beniamino Donnici volituste kontrollimise kohta (2007/2121 (REG)), millega tunnistati kehtetuks tema Euroopa Parlamendi liikme mandaat,
EUROOPA ÜHENDUSTE ESIMESE ASTME KOHUS (kolmas koda),
koosseisus: koja esimees J. Azizi, kohtunikud E. Cremona ja S. Frimodt Nielsen (ettekandja),
kohtusekretär: E. Coulon,
andis käesoleva
kohtumääruse
1
Hagiavaldusega, mis saabus Esimese Astme Kohtu kantseleisse 22. juunil 2007 ja mis registreeriti numbri all T-215/07, esitas B. Donnici nõude tühistada Euroopa Parlamendi 24. mai 2007. aasta otsus tema volituste kontrollimise kohta (2007/2121 (REG)), millega tunnistati kehtetuks tema Euroopa Parlamendi liikme mandaat (edaspidi „vaidlustatud otsus”).
2
Samal päeval saabunud eraldi dokumendiga esitas B. Donnici taotluse vaidlustatud otsuse täitmise peatamiseks. Esimese Astme Kohtu presidendi 15. novembri 2007. aasta määrusega kohtuasjas T-215/07 R: Donnici vs. parlament (EKL 2007, lk II-4673) see nõue rahuldati ning vaidlustatud otsuse täitmine peatati.
3
Hagiavaldusega, mis saabus Euroopa Kohtu kantseleisse 9. augustil 2007 ja mis registreeriti numbri all C-393/07, esitas Itaalia Vabariik nõude tühistada vaidlustatud otsus.
4
Euroopa Kohtu põhikirja artikli 54 kolmandas lõigus on sätestatud, et kui Euroopa Kohtus ja Esimese Astme Kohtus on läbivaatamisel kohtuasjad, millel on sama ese, milles tõstatatakse üks ja seesama tõlgendamisküsimus või vaidlustatakse ühe ja sellesama akti kehtivus, võib Esimese Astme Kohus pärast poolte ärakuulamist menetluse peatada, kuni Euroopa Kohus oma otsuse teatavaks teeb, või kui hagi esitatakse EÜ artikli 230 alusel, võib Esimese Astme Kohus oma pädevusest loobuda, et selliste hagide suhtes saaks otsuse teha Euroopa Kohus. Samas olukorras võib Euroopa Kohus otsustada oma menetluse peatada; sellisel juhul jätkub Esimese Astme Kohtu menetlus.
5
Käesoleval juhul on Euroopa Kohtule ja Esimese Astme Kohtule esitatud mõlema hagi esemeks ühe ja sellesama otsuse tühistamise nõue.
6
Tuleb märkida, et Euroopa Kohus ei ole peatanud Euroopa Kohtu põhikirja artikli 54 kolmanda lõigu alusel menetlust kohtuasjas C-393/07. Seega on Esimese Astme Kohtu ülesanne langetada käesolevas kohtuasjas otsus menetluse võimaliku peatamise või lõpetamise kohta.
7
Vastavalt Euroopa Kohtu põhikirja artikli 54 kolmandale lõigule palus Esimese Astme Kohtu kohtusekretär 25. oktoobri 2007. aasta kirjas pooltel esitada oma märkused seoses menetluse võimaliku lõpetamisega Esimese Astme Kohtus, et Euroopa Kohus saaks mõlemas tühistamishagis samaaegselt otsuse langetada, või menetluse võimaliku peatamisega Esimese Astme Kohtus, kuni Euroopa Kohus oma otsuse teatavaks teeb.
8
Parlament märkis, et ta toetab menetluse lõpetamist Esimese Astme Kohtus, B. Donnici oli omakorda vastu nii menetluse peatamisele kui selle lõpetamisele Esimese Astme Kohtus ning teatas, et toetab menetluse jätkamist Esimese Astme Kohtus, mis tema arvates tagaks kaheastmelise kohtu ja võistlevuse põhimõtte järgimise.
9
Selles osas tuleb märkida, et Euroopa Kohtu põhikirja artikli 40 teine lõik võtab füüsilistelt ja juriidilistelt isikutelt õiguse Euroopa Kohtus menetlusse astuda ühelt poolt liikmesriikide ja teiselt poolt ühenduste institutsioonide vahelistes kohtuasjades. Füüsiline või juriidiline isik saab teda puudutavates kohtuvaidlustes esitada oma väiteid ja argumente ainult juhul, kui ta vastava õiguse olemasolul ise esitab hagi asjas pädevasse kohtusse (Esimese Astme Kohtu 16. novembri 1998. aasta määrus kohtuasjas T-41/97: Antillean Rice Mills vs. nõukogu, EKL 1998, lk II-4117, punkt 6, ja 16. mai 2003. aasta määrus kohtuasjas T-140/03: Forum 187 vs. komisjon, EKL 2003, lk II-2069, punkt 7).
10
Olukorras, kus Euroopa Kohus ei ole peatanud menetlust kohtuasjas C-393/07 ning kus Esimese Astme Kohtul on õigus anda kohtuasja T-215/07 menetlust kas peatav või lõpetav määrus, on hea õigusemõistmise tava ja vaidluspoolte kaitseõiguse tagamise huvides see, kui liikmesriigi hagi läbivaatamiseks pädev kohus saaks arvesse võtta erinevaid fakti- ja õigusväiteid ja argumente, mis füüsilised või juriidilised isikud on sama akti tühistamishagi toetuseks esitanud.
11
Menetluse peatamine Esimese Astme Kohtus, kuni Euroopa Kohus vaidlustatud otsuse kohta oma otsuse teatavaks teeb, ei võimalda käesoleval juhul Euroopa Kohtul hinnata väiteid ja argumente, milliseid B. Donnici on sama akti tühistamishagi toetuseks esitanud.
12
Järelikult tuleb Euroopa Kohtu põhikirja artikli 54 kolmanda lõigu ja Esimese Astme Kohtu põhikirja artikli 80 kohaselt anda määrus Esimese Astme Kohtu menetluse lõpetamiseks, et tühistamishagi suhtes saaks otsuse teha Euroopa Kohus.
Esitatud põhjendustest lähtudes
ESIMESE ASTME KOHUS (kolmas koda)
määrab:
1.
Esimese Astme Kohus lõpetab menetluse kohtuasjas T-215/07, et tühistamishagi suhtes saaks otsuse teha Euroopa Kohus.
2.
Kohtukulude kandmine otsustatakse edaspidi.
Luxembourgis, 13. detsembril 2007.
kohtusekretär
E. Coulon
koja esimees
J. Azizi
(
*1
)	Kohtumenetluse keel: itaalia.